"Cu doar 300 de oameni noi producem astazi mai mult decit o facea TEROM-ul inainte de 1989", sustine co-proprietarul Green Fiber, unitatea de reciclare Pet-uri pe care a infiintat-o la Iasi acum 12 ani. Constantin Damov turuie imediat si cifre comparative: "Dacă initial am transformat sticlele PET în fulgi, pasul imediat următor a fost de a adauga valoare acestui proces, prin producerea de fibră sintetică poliesterică, de către compania GreenFiber International. Compania are în prezent o capacitate anuală de productie de 80.000 tone pe an de fibre din 100% material reciclat, cumulând fabricile de Buzău, Iasi si Urziceni. Fabrica din Iasi produce 35.000 tone de fibră poliesterică/an, productia fiind specializată pe fibră 1.7dtx pana la 17dtx, pe diferite culori".



Ce se face mai exact in fosta hala TEROM

Fibra din poliester fabricată la GreenFiber înlocuieste cu succes materialul virgin, fiind folosită că umplutura pentru haine de iarnă, saci de dormit si veste de salvare. Aceasta este folosită si în industria automotive, ca umplutura pentru scaune, tapiserie sau pentru sistemul antifonic. Totodată, regăsim fibra în industria igienică, pentru productia de servetele, măsti medicale sau plasturi. De asemenea, fibra este folosită si în industria constructoare, la panourile de izolatie acustică sau la acoperisuri (pâslă).



Marea problemă a fabricii de la Iaşi: românii aruncă deşeurile pe câmp

Fabrica de fibre deschisa pe platforma TEROM foloseste ca meterie prima deseurile dar, pentru ca romanii nu au cultura selectarii gunoaielor, Green Fiber importa deseuri. "Atata timp cat la colectare nu se asigura separarea plasticului de deseuri organice sau hârtie, munca de sortare a deseurilor care se face la statiile de sortare va avea rezultate viciate, plasticul fiind contaminat de alte deseuri si impuritati. De exemplu, pentru spălarea unei tone de PETuri importate din Germania se folosesc 1,5 tone de apa, în timp ce pentru o tonă de PET din România sunt necesare pentru spălare 6 tone de apa", spune seful Green Fiber.



Asa se face ca lacul Bicaz, spre exemplu, e plin de PET-uri aruncate de romanii inconstienti, PET-uri infestate microbian de alte deseuri carate de apa, in timp ce fabrica din Iasi importa PET-uri selectate de straini. Gradul mic de colectare si selectare a deseurilor pe plan intern au dus la 50% procentul importurilor la Green Fiber.



85% din productie se exporta

Interesant este si alt detaliu. Desi industria textila si cea automotive are anual in Romania cresteri de 2 cifre, 85% din productia de Fibra din poliester de la Iasi se duce la export.

Daca adunam productia fabricilor de la Iasi, Buzau si Urziceni vedem ca GreenFiber International este cel mai mare producător european de fibră sintetică poliesterică fabricată din material reciclat. "Potentialul e mult mai mare, prelucrarea deseurilor are un mare viitor", admite insa seful GreenFiber, Constantin Damov.



Afaceri de 100 mil euro cu 2500 de angajati

Per total, Green Group este cel mai mare parc integrat de reciclare din Europa Centrală si de Sud-Est, integrând operatiunile a 6 companii într-un model unic de business, prin complexitatea serviciilor prestate, de la colectarea deseurilor reciclabile până la valorificarea acestora în produse finite. Companiile Green Group sunt: Greentech SA, Greenfiber International SA, Total Waste Management SRL, Greenwee International SA, Greenlamp Reciclare SA si Greenglass Recycling SA.



Cu o cifră de afaceri consolidată pe grup de 98 milioane euro pentru anul 2017, reciclând 320.000 tone deseuri anual si având peste 2500 de angajati, Green Group este deja un punct de referintă în industria natională si europeană.

Add comment